CELEX: 62020TN0302
Language: hr
Date: 2020-05-15 00:00:00
Title: Predmet T-302/20: Tužba podnesena 15. svibnja 2020. – Del Valle Ruiz i dr. protiv SRB-a

27.7.2020   
            
            
               HR
            
            
               Službeni list Europske unije
            
            
               C 247/31
            
         
      Tužba podnesena 15. svibnja 2020. – Del Valle Ruiz i dr. protiv SRB-a
      (Predmet T-302/20)
      (2020/C 247/41)
      Jezik postupka: španjolski
      
         Stranke
      
      
         Tužitelji: Antonio Del Valle Ruiz (Ciudad de México, Meksiko) i drugih 36 tužitelja (zastupnici: P. Rubio Escobar, R. Ruíz de la Torre Esporrín i B. Fernández García, odvjetnici)
      
         Tuženik: Jedinstveni sanacijski odbor
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  poništi Odluku (SRB/EES/2020/52) Jedinstvenog sanacijskog odbora od 17. ožujka 2020. kojom se utvrđuje eventualna odšteta dioničarima i vjerovnicima u odnosu na koje su poduzete sanacijske mjere povezane s bankom Banco Popular Español S.A.
               
            
                  —
               
               
                  naloži snošenje troškova tuženiku i intervenijentima koji u cijelosti ili u dijelu podupiru tuženikove zahtjeve.
               
            
         Tužbeni razlozi i glavni argumenti
      
      U prilog osnovanosti tužbe tužitelji ističu šest tužbenih razloga.
      Prvi tužbeni razlog, koji se temelji na: povredi članka 15. stavka 1. točke (g) Uredbe (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (u daljnjem tekstu: Uredba (EU) br. 806/2014). U tom pogledu tužitelji tvrde da bivši dioničari društva Banco Popular u postupku sanacije nisu smjeli pretrpjeti veće gubitke od onih koje bi pretrpjeli u redovnom postupku u slučaju insolventnosti.
      Drugi tužbeni razlog, koji se temelji na povredi članka 20. stavka 16. Uredbe br. 806/2014. U tom pogledu tužitelji tvrde da se u pobijanoj odluci nije ocijenilo bi li se prema bivšim dioničarima društva Banco Popular bolje postupalo u postupku u slučaju insolventnosti nego u postupku sanacije, s obzirom na to da je postupak u slučaju insolventnosti izjednačen s likvidacijom. Usto, ocjenu nije izvršila neovisna osoba.
      Treći tužbeni razlog, koji se temelji na: povredi članka 41. stavka 2. Povelje Europske unije o temeljnim pravima (u daljnjem tekstu: Povelja) u dijelu u kojem je povrijeđeno pravo bivših dioničara društva Banco Popular na saslušanje prije poduzimanja bilo kakve pojedinačne mjere koja bi na njih mogla nepovoljno utjecati.
      Četvrti tužbeni razlog, koji se temelji na: povredi članka 47. Povelje. Tužitelji u tom pogledu tvrde da je povrijeđeno pravo bivših dioničara društva Banco Popular na djelotvoran pravni lijek i stoga povredu prava obrane.
      Peti tužbeni razlog, koji se temelji na: povredi članka 17. Povelje i članka 1. Protokola br. 1. Europskoj konvenciji za zaštitu ljudskih prava i temeljnih sloboda; u dijelu u kojem je dioničarima oduzeto njihovo pravo vlasništva, a da im nije isplaćena pravična naknada za taj gubitak.
      Šesti tužbeni razlog, koji se temelji na: povredi članka 52. Povelje. Tužitelji tvrde da je SRB dioničarima oduzeo pravo vlasništva, a da nije poštovao zakonski utvrđena ograničenja.